Den danske solcellegigant European Energy har vundet Tysklands første åbne solcelleudbud, skriver det tyske Bundesnetzagentur. Det åbne udbud kommer, efter at EU i 2014 pålagde både Danmark og Tyskland at sikre de øvrige EU-lande adgang til de to landes særlige støtteordninger inden for vedvarende energi. Heriblandt den omdiskuterede PSO-ordning i Danmark.

Ud af 43 bud var prisen på 40 øre/kWh fra European Energy langt den billigste og næsten 15 øre lavere end gennemsnitsprisen ved den seneste udbudsrunde i Tyskland.

Årsagen til, at European Energy har kunnet lande den lave pris, er ifølge administrerende direktør Knud-Erik Andersen blandt andet, at virksomheden har hentet store erfaringer fra opførelsen af Skandinaviens største solcelleanlæg ved Vandel øst for Billund. Samtidig betyder European Energys mange aktiviteter rundt om i verden, at virksomheden er storkunde hos solcelleproducenterne og dermed kan indhente de bedste priser, når der skal indkøbes solceller.

Læs også: Flyvestation Vandel kan blive Nordens største solcelleanlæg

Billigste strøm nogensinde

De 40 øre/kWh er ikke kun interessante i forhold til at vinde udbud i Tyskland. Prisen rokker også ved forholdet til andre energikilder og ikke mindst prisen på vind. For selv om vindmølleudbuddet på Kriegers Flak endte med 37,5 øre/kWh, og dermed repræsenterer den billigste vindmøllestrøm til dato, overstiger prisen European Energys bud på 40 øre/kWh, da vindmøllernes pris skal tillægges udgifter til ilandføring af strømmen og tilslutning til net, hvilket er inkluderet i prisen på solcellerne.

I tilfældet med de 50 tyske MW – der skal opføres i Danmark – ser regnestykket endnu bedre ud. Det er nemlig Tyskland, der betaler for opførelsen og drift de første 20 år, hvilket gør de 50 MW til den billigste strøm, der nogensinde er tilsluttet det danske elnet.

Fem anlæg fordelt over landet

Da der løber nye udbud af stablen allerede i starten af december, ønsker Knud-Erik Andersen af konkurrencehensyn ikke at afsløre, hvor i Danmark de 50 MW skal opstilles. Men der bliver tale om fem anlæg i alt, som fordeles jævnt over hele landet.

»Der er stor forskel på, hvor meget indstråling der er rundt om i landet. Så vi har valgt placeringer, hvor det er kendt, at forholdene er gode,« fortæller Knud-Erik Andersen.

European Energy har allerede været i dialog med de berørte kommuner, og herfra er reaktionen på nyheden om de kommende solcelleanlæg positiv, forklarer Knud-Erik Andersen.

»Når udbudsrunden i december er afsluttet, vil vi udsende et kort over, hvor vi ønsker at opføre de nye anlæg,« lover han.

Hvad angår CO2-gevinsten fra de fem nye solcelleanlæg, så tilfalder den Tyskland. Reglerne er nemlig udformet således, at den, der betaler, også er den, der nyder godt af klimagevinsten, uanset hvor de vedvarende energikilder, der investeres i, geografisk er placeret.